da de da de da de fi en en en sv da nl de bar da da da da fr nn nn da en da da da da da da da da da da da da de de da da es da da it da de
En tur i byen | Dansk Skoleforening for Sydslesvig e.V.
I en hel uge har Hiort-Lorenzen-Skolen i Slesvig været omdannet til en pulserende storby. Eleverne er gået på arbejde i det lokale pizzeria, hos bager eller i bistroen. De har tjent deres løn som medarbejder i genbrugsbutikken, på sygehuset eller i banken. For at slappe af har de været en tur i på Casino, har besøgt kunstgalleriet eller set en film i biografen. De har også kunnet købe deres dagblad og fået klippet deres hår i en frisørbutik.
Et minisamfund er en populær form for en emneuge i skolerne, fordi den forklarer eleverne, hvordan processerne i en by er struktureret. Eleverne tilegner sig viden om, hvordan en by fungerer.
- De får også en forståelse for, hvordan man bidrager til samfundet, siger skoleleder Tina Bruun Jørgensen.
- Og så får de en god oplevelse og følelsen af at blive værdsat, siger hun.
Hver dag startede med et borgermøde, hvor der var tid til at give beskeder. Der blev også afholdt byrådsmøder, og selvfølgelig har borgerne i »New Hiort City« også valgt en borgmester. Det blev Jan Ferchow, som fortæller, at det går godt i hans by.
Torsdag formiddag er han i fuld gang med at give beskeder over skolens højttaleranlæg. Under emneugen er han også ansat i banken, men har kontortid hver dag, så borgerne kan komme og henvende sig til ham. Henvendelserne tager han så op i byrådet. Men der er også de små ting, der skal ordnes. En pige har tabt sit digitale betalingskort, og borgmesteren giver meddelelsen videre igennem højttaleranlægget. Der går ikke lang tid, før kortet dukker op igen.
Imens er der fuld gang i den i byens Casino. Der spilles både poker og roulette. Der er mulighed for computerspil og en enkelt »Hütchenspieler« prøver at snyde sine kunder. Det hele foregår selvfølgelig under opsyn og lærerne har inden emneugen snakke om spil med eleverne.
Snart er det frokosttid. Lugten af friskbagte pizzasnegle hænger i luften. På skolens anden sal stabler hotdogbrød sig på et bord. Pølserne står klar i en stor gryde. Hver elev tjener 20 »Hiorter« om dagen. Sådan hedder valutaen i byen. Pengene kan eleverne så bruge på at købe mad eller de flotte varer, der bliver produceret i genbrugsbutikken - eller de kan spille dem op. Et besøg på sygehuset er derimod gratis. Her kan man få forbinding på eller få taget en blodprøve.
- Vi får rigtig meget hjælp fra blandt andet forældrene, fortæller Tina Bruun Jørgensen.
- Vi har en far, der er læge og han har taget fri for at være med. Vores nabo, der er frisør, har givet vores elever nogle fif til, hvordan de skal klippe håret, og bankholdet har været i Union Bank her i Slesvig og fået forklaret, hvad pengecirkulation er for noget.
- Vi prøver på at lave vores minisamfund så realistisk som muligt, siger Tina Bruun Jørgensen.
En verden i krise
21. marts 2022Kære alle, Nu hvor vi lige troede, at de helt mørke skyer langsomt var ved at forsvinde, og vi endda kunne begynde at ane forårssolen, så rammer overfaldet ...
Dansk Skoleforening for Sydslesvig e.V.Stuhrsallee 2224937 Flensburg